El Museu de la Festa inaugura una exposició de moda del dissenyador Manuel Pertegaz
20 de maig de 2022

El Museu Valencià de la Festa d’Algemesí inaugura l’exposició “Pertegaz: Una vida al servei de la moda” a les 19.30 h comissariada per Guillem Bernat Alventosa Talamantes. Es tracta d’un recorregut per la història d’un dels dissenyadors de moda més importants del nostre país, Manuel Ibáñez Pertegaz, que ocuparà la Sala Carmen Ferrés amb quasi una trentena de les seues creacions

Aquesta nova exposició d'indumentària pretén fer viatjar als visitants al món de Pertegaz, mitjançant les seues creacions totes originals i amb història pròpia, dissenyades per a clientes icòniques que les guardaven com vertaderes joies com són Ava Gardner, Salomé, Carmen Sevilla, Wallis Simpson, Jackie Kennedy, la comtessa de Romanones, Leticia Ortiz o Audrey Hepburn.

La mostra recorrerà la trajectòria del modista des dels seus inicis a un entresol a l’avinguda Diagonal a Barcelona als anys 40, passant per la Cooperativa de l’Alta Costura, el seu boom internacional a finals dels anys 50, el prêt-à-porter i les boutiques als 60 i recorrent totes les tipologies: peces d'abrigar, noces, dia, nit, còctel, i fins i tot de treball amb les creacions que va realitzar per a la companyia aèria Iberia l’any 1968 sota el nom Rosa Real.

A la sala trobarem les peces procedents de les col·leccions privades de Alventosa Talamantes, Carlos Milla i Pedro Usabiaga que viatgen fins al nostre museu (algunes des de museus com el Reina Sofia o el Canal Isabel II de Madrid) per recordar-nos la importància de l’art tèxtil i de grans creadors com Pertegaz, que una vegada convertiren la moda i l’artesania espanyola en una bandera per recórrer tot el món amb admiració.

L'exposició s'acompanya de les explicacions del mateix Pertegaz, seleccionades de diferents entrevistes que parlen dels seus temps com a part de la Cooperativa d'Alta Costura junt amb els cinc grans de la moda espanyola entre els quals es trobaven Pedro Rodríguez i Asunción Bastida, els seus viatges anuals a Nova York quan presentava col·leccions per als grans magatzems o les anècdotes d'algunes de les seues muses com Bibís Salisach, marquesa de Samaranch, per a la qual va dissenyar més de dues-centes creacions.

Una exposició de luxe amb patrimoni tèxtil d’un gran creador que surt dels armaris per ser mostrat al públic i reivindicar de nou que la moda i el disseny són part de la nostra història i tradició artística, i mereixen estar als museus, sense que calga mirar més enllà del nostre país per trobar vertaderes figures inspiradores i situant Algemesí de nou com un referent al món de la moda i la investigació sobre la història de com ens abillem.